*Projekts*

**Informatīvais ziņojums par Klimata pārmaiņu finanšu instrumenta konkursa „Kompleksi risinājumi siltumnīcefekta gāzu emisiju samazināšanai valsts un pašvaldību profesionālās izglītības iestāžu ēkās” iespējamo izdevumu attiecināmību saistībā ar Kultūras ministrijas padotībā esošās Rīgas Dizaina un mākslas vidusskolas radītajiem zaudējumiem valsts budžetā**

Vides aizsardzības un reģionālās attīstības ministrija (turpmāk - VARAM) atbilstoši Ministru kabineta (turpmāk – MK) komitejas 2013.gada 27.maija sēdes protokola Nr.19 5.§ 2.punktam sagatavojusi informatīvo ziņojumu „Par Klimata pārmaiņu finanšu instrumenta konkursa „Kompleksi risinājumi siltumnīcefekta gāzu emisiju samazināšanai valsts un pašvaldību profesionālās izglītības iestāžu ēkās” iespējamo izdevumu attiecināmību saistībā ar Kultūras ministrijas padotībā esošās Rīgas Dizaina un mākslas vidusskolas radītajiem zaudējumiem valsts budžetā” (turpmāk – informatīvais ziņojums), kas ir skatāms kontekstā ar VARAM virzītajiem grozījumiem MK 2010.gada 5.maija noteikumos Nr.417 „Klimata pārmaiņu finanšu instrumenta finansēto projektu atklāta konkursa „Kompleksi risinājumi siltumnīcefekta gāzu emisiju samazināšanai valsts un pašvaldību profesionālās izglītības iestāžu ēkās” nolikums” (turpmāk – MK noteikumi Nr.417).

Saskaņā ar VARAM ierosinātajiem grozījumiem MK noteikumos Nr.417, izmaksas, kas radušās pēc projekta īstenošanas termiņa beigām, sedzamas no valsts budžeta programmas 80.00.00 „Nesadalītais finansējums Eiropas Savienības politiku instrumentu un pārējās atvalstu finanšu palīdzības līdzfinansēto projektu un pasākumu īstenošanai” līdzekļiem, ja finansējuma saņēmējs ir iesniedzis iesniegumu, kurā norādīti apstākļi, kas kavējuši finansējuma apguvi projekta īstenošanas laikā. Vienlaikus tiek noteikts, ka izmaksas var segt no valsts budžeta programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai” līdzekļiem, ja tās:

1. atbilst Klimata pārmaiņu finanšu instrumenta (turpmāk – KPFI) konkursa ietvaros attiecināmajām izmaksām,
2. ir nepieciešamas projekta ieviešanai un ir iekļautas projekta iesniegumā un projekta līgumā;
3. ir radušās pēc konkursa izsludināšanas (izņemot projekta tehniskās dokumentācijas sagatavošanas izmaksas);
4. ir radušās, ievērojot finanšu vadības, ekonomiskuma un efektivitātes, ilgtspējīgas projektēšanas un būvniecības, kultūras pieminekļu aizsardzības prasības, ja ēka ir valsts aizsargājams kultūras piemineklis vai tā daļa;
5. ir norādītas projekta iesniedzēja grāmatvedības uzskaitē, ir identificējamas, nodalītas no pārējām izmaksām, pārbaudāmas;
6. ir norādītas finansējuma saņēmēja iesniegumā, pievienojot projekta līgumā noteikto dokumentu kopijas (piemēram, projekta ietvaros noslēgtajiem līgumiem, darbu pieņemšanas un nodošanas aktiem, rēķiniem, maksājuma uzdevumiem) (turpmāk – MK noteikumos paredzētie izdevumu atbilstības kritēriji).

**PROJEKTS „ENERGOEFEKTIVITĀTES PAAUGSTINĀŠANA RĪGAS DIZAINA UN MĀKSLAS VIDUSSKOLAS DIENESTA VIESNĪCAS ĒKĀ”**

Kultūras ministrijas pārraudzībā esošā izglītības iestāde Rīgas Dizaina un mākslas vidusskola (turpmāk - Skola) projekta „Energoefektivitātes paaugstināšana Rīgas Dizaina un mākslas vidusskolas dienesta viesnīcas ēkā” ietvaros SIA „Vides investīciju fonds” (turpmāk – Fonds) iesniedza maksājuma dokumentus 391 043,76 LVL apmērā, no kuriem 85% sastādīja KPFI finansējums. Skolai tika samaksāts KPFI finansējums 332 387,20 LVL apmērā.

*Tabula 1. Projekta KPFI 5/42 finansējuma progress*

|  |  |  |  |  |  |
| --- | --- | --- | --- | --- | --- |
| Nr. | Projekta iesniedzējs | Attiecināmās izmaksas, LVL | KPFI finansējums, LVL | Līdzfinansējums, LVL | Kopējais izmaksātais KPFI finansējums, LVL |
| **KPFI-5/42** | Rīgas Dizaina un mākslas vidusskola | 500 337,00 | 425 286,45 | 75 050,55 | 332 387,20 |

Fonds ar 2013.gada 25.februāra vēstuli Nr.8-1/1751 „Par projekta līguma Nr.KPFI-5/42 noslēguma pārskatu Nr.7 un noslēguma maksājuma pieprasījumu Nr.6” informēja, ka noslēguma maksājuma pieprasījums un noslēguma pārskats ir apstiprināti. Vienlaicīgi Fonds sniedza informāciju par iesniegtajiem rēķiniem un to attiecināmību, norādot, ka izdevumi, kuri radušies pēc projekta īstenošanas beigu datuma 2012.gada 1.septembra, ir neattiecināmi:

1. SIA „Komunikācijas RH” 2012.gada 31.maija rēķins Nr.26 par summu 1079,00 LVL;
2. SIA „„JR Elements” arhitektūras risinājumi” 2012.gada 6.jūnija rēķins Nr.1 par summu 756,25 LVL;
3. SIA „CMB” 2012.gada 24.oktobra rēķins Nr.107/10 par summu 1 694,00 LVL;
4. AS „LX Grupa” 2012.gada 25.oktobra rēķins Nr.212062/2012 par summu 5 839,73 LVL;
5. AS „LX Grupa” 2012.gada 25.oktobra rēķins Nr.212083 par summu 28 911,32 LVL;
6. AS „LX Grupa” 2012.gada 28.oktobra rēķins Nr.212132 par summu 33 477,55 LVL.

Papildus Fonds norādīja, ka Skola, iesniedzot noslēguma maksājuma pieprasījumu, atsauca A/S „LX Grupa” rēķinu Nr.212062/1, par summu 13 191,69 LVL, kuram KPFI finansējums jau bija izmaksāts 11 212,94 LVL apmērā. Ņemot vērā attiecināmības periodā veikto izdevumu pamatojoša izpildes akta atsaukšanu un projekta attiecināmo izmaksu faktisko apmēru, izveidojās situācija, ka Skolai neatbilstoši izmaksāts KPFI finansējums 9 652,98 LVL apmērā, kas ir jāatmaksā VARAM. Minētie līdzekļi varētu tikt segti no valsts budžeta programmas 80.00.00, lai nodrošinātu no KPFI līdzekļiem veikto maksājumu apmēra atbilstību faktiskajai projekta attiecināmo izmaksu summai.

 Saskaņā ar Vides aizsardzības un reģionālās attīstības ministrijas uzdevumu, Fonds ar 2013.gada 1.novembra vēstuli Nr.8.-1./3955 sniedza atzinumu par Rīgas Dizaina un mākslas vidusskolas projekta ietvaros saņemtajiem, bet ārpus attiecināmības perioda izrakstītajiem rēķiniem. Atzinumā Fonds norāda, ka saskaņā ar Skolas iesniegumu, neapmaksāti pēc projekta īstenošanas termiņa ir izrakstītie rēķini par kopējo summu 101 764,69 LVL:

1. AS „LX Grupa” 2012.gada 25.oktobra rēķins Nr.212062/1 par summu -13 191.69 LVL;
2. AS „LX Grupa” 2012.gada 25.oktobra rēķins Nr.212062/2012 par summu 5 839,73 LVL;
3. AS „LX Grupa” 2012.gada 25.oktobra rēķins Nr.212083 par summu 28 911,32 LVL;
4. AS „LX Grupa” 2012.gada 28.oktobra rēķins Nr.212132 par summu 33 477,55 LVL;
5. AS „LX Grupa” 2012.gada maksāšanas paziņojums Nr.41229 par summu 46 727,78 LVL.

Pārbaudot iesniegto neapmaksāto rēķinu atbilstību, Fonds ir konstatējis, ka tie atbilst:

1. 2010.gada 5.maija Ministru kabineta noteikumiem Nr. 417 "Klimata pārmaiņu finanšu instrumenta finansēto projektu atklāta konkursa "Kompleksi risinājumi siltumnīcefekta gāzu emisiju samazināšanai valsts un pašvaldību profesionālās izglītības iestāžu ēkās" nolikums" (turpmāk – MK noteikumi Nr.417);
2. nosacījumiem, ko paredz 2011.gada 11.janvāra līgums par projekta „Energoefektivitātes paaugstināšana Rīgas Dizaina un mākslas vidusskolas dienesta viesnīcas ēkā” īstenošanu Nr. KPFI-5/42 (turpmāk – Līgums);
3. Latvijas Republikas normatīvajiem aktiem un noslēgtajiem iepirkuma līgumiem.

Rīgas Dizaina un mākslas vidusskola savā iesniegumā kā projekta neīstenošanas, tam paredzētajā laikā, attaisnojošus iemeslus norāda veiktās izmaiņas tehniskajā projektā, kas ietekmēja veicamos darbus un to apjomus.

Fonds, izvērtējot neapmaksātajos rēķinos iekļautos darbus, informē, ka tie ir bijuši nepieciešami projekta īstenošanai un mērķu sasniegšanai, kā arī atbilst MK noteikumu Nr.417 16.punktam, līdz ar to tie pēc būtības ir attiecināmi finansēšanai no KPFI līdzekļiem.

Izvērtējot Neapmaksāto rēķinu attiecināmību KPFI projekta ietvaros, ir jāņem vērā aprēķināmais līgumsods par izpildes līguma beigu termiņa kavējumu. Atbilstoši 2011.gada 18.augusta būvdarbu līguma Nr.02/KPFI (turpmāk – Būvdarbu līgums) 2012.gada 21.maija Grozījumu Nr.2 1.punktam, līguma izpildes beigu termiņš ir noteikts 2012.gada 31.augusts, savukārt Būvdarbu līguma pieņemšanas-nodošanas akts ir parakstīts 2012.gada 14.novembrī, kas veido 74 dienu kavējumu.

Atbilstoši Būvdarbu līguma 28.1.punktam, līgumsodu aprēķina 0.1% apmērā no Būvdarbu līguma summas par katru nokavēto dienu. Ņemot vērā minēto, ieturamā līgumsoda apmērs ir 34627,72 LVL (467942,11\*0.1%\*74).

Savukārt Rīgas Dizaina un mākslas vidusskola iesniegumā norāda, ka iespēja ieturēt Būvdarbu līgumā paredzēto līgumsodu būtu iespējama tad, ja Skola būtu norēķinājusies ar Būvuzņēmēju līdz 2012.gada 24.novembrim. Uz 2013.gada 31.oktobri būvuzņēmējs ar Būvdarbu līgumu ir ieguvis tiesības pieprasīt no Skolas līgumsodu 10% apmērā no pamatparāda, kas sastāda 10176,47 LVL (101764,69\*10%).

Neapmaksāto rēķinu kopējā summa ir 101764,69 LVL, no kuras atņemot līgumsodu starpību 24451,25 LVL (34627,72-10176,47) apmērā, iespējamā attiecināmo izmaksu summa ir 77313,44 LVL.

Neparedzot līgumsoda prasījumu, būtu nepieciešama vienošanās starp Skolu un Būvuzņēmēju, kas paredzētu, ka Būvuzņēmējs atsakās no savas prasījuma tiesības pret Skolu, par ko savukārt Būvuzņēmējs visticamāk izmantotu iespēju prasīt no Skolas atteikšanos no līgumsoda prasījuma. Ja šāda vienošanās tiktu noslēgta, to varētu uzskatīt par prettiesisku un vērtēt budžeta finansētas iestādes rīcības ar publiskajiem finanšu līdzekļiem lietderību, jo abu pušu prasījumi nav samērīgi.

**Ņemot vērā iepriekš teikto, kā arī to, ka Skolai jau veikta KPFI finansējuma pārmaksa 9652,98 LVL, no budžeta programmas 80.00.000 līdzekļiem varētu segt 67660,46 LVL.**

**SECINĀJUMI**

MK noteikumu Nr.417 9.punkts nosaka to, ka projekta līguma termiņu drīkst pagarināt tikai vienu reizi (Rīgas Dizaina un mākslas vidusskola šo iespēju jau ir izmantojusi, veicot projektā grozījumus), izvērtējot iespējamos risinājuma variantus MK 2013.gada 27.maija sēdes protokola Nr.19 5 § 2.2.apakšpunktā noteiktā uzdevuma izpildei, kā optimālo risinājumu VARAM ir sagatavojusi grozījumus MK noteikumos Nr.417, kas paredz, ka izmaksas, kas radušās pēc projekta īstenošanas termiņa beigām, bet atbilst MK noteikumos Nr.417 16.punktā minētajam MK noteikumu grozījumos paredzētajiem izdevumu atbilstības kritērijiem, **var tikt segtas no valsts budžeta programmas 80.00.00 līdzekļiem**.

Lai atrisinātu situāciju attiecībā uz KPFI finansējuma zaudējumiem, kas ir radušies saistībā ar Rīgas Dizaina un mākslas vidusskolas neatbilstoši veiktajiem izdevumiem 9 652,98 LVL apmērā, VARAM ierosina atbalstīt priekšlikumu par to, ka **VARAM virza līdzekļu pieprasījumu 9 652,98 LVL apmērā no valsts budžeta programmas 80.00.00** (skat. pielikumā pievienoto protokollēmuma projektu), lai minētos līdzekļus būtu iespējams novirzīt KPFI konkursa „Siltumnīcefekta gāzu emisiju samazināšana pašvaldību publisko teritoriju apgaismojuma infrastruktūrā” projektu realizācijai saskaņā ar MK noteikumu Nr.417 4.1 punktu.

Vides aizsardzības un reģionālās attīstības ministrs E.Sprūdžs

06.11.2013. 10:30

L. Bernāne

Tālr. 66016748

e-pasts: Liga.Bernāne@varam.gov.lv